Návrh na poskytnutie humanitárnej pomoci obyvateľom Českej republiky

     	Ministerstvo zahraničných vecí Slovenskej republiky dňa 13.8.2002 obdržalo cestou Veľvyslanectva Slovenskej republiky v Prahe diplomatickú nótu č. 127344/2002-DP, ktorou Ministerstvo zahraničných vecí Českej republiky požiadalo o poskytnutie humanitárnej pomoci obyvateľstvu, postihnutému dôsledkami rozsiahlych záplav. Žiadosť bola konkretizovaná na nasledujúce položky:
-	prenosné, predovšetkým kondenzačné sušiče na sušenie vlhkých domov,
-	plávajúce čerpadlá so spaľovacími motormi,
-	elektrické ponorné čerpadlá.
Na základe kladného odporúčania Ministerstva zahraničných vecí SR zvolal úrad civilnej ochrany Ministerstva vnútra SR, ktorý plní funkciu národného kontaktného a koordinačného miesta pre poskytovanie a prijímanie humanitárnej pomoci v Slovenskej republike, pracovné zasadnutie Komisie ministra vnútra SR na riešenie mimoriadnych udalostí. Zasadnutia sa zúčastnili  kompetentní zástupcovia inštitúcií, prichádzajúcich do úvahy ako potenciálni poskytovatelia pomoci. Z aktuálnych vyjadrení, resp. dodatočných upresnení vyplynul záver o možnosti vyhovieť českej strane. V súvislosti s uvedeným je však nutné zohľadniť predpokladaný vývoj povodňovej situácie v Slovenskej republike a z nej vyplývajúce potreby na predmetné technické zariadenia a ich využitie pre vlastnú potrebu. Za súčasnej situácie je možné poskytnúť 12 ks plávajúcich čerpadiel typu „Vydra“ a  12 ks kalových čerpadiel typu KDF/KDMU .  Podrobnejšie je zoznam techniky uvedený v prílohe materiálu.
Spôsob dopravy a odovzdanie humanitárnej techniky Českej republike zabezpečí Ministerstvo vnútra Slovenskej republiky v súčinnosti s Ministerstvom zahraničných vecí Slovenskej republiky spôsobom, ktorý určilo Ministerstvo zahraničných vecí Českej republiky.